PF จับมือพันธมิตรลุย “พลังงานสะอาด” ตั้งเป้า 5 ปีติดโซลาร์รูฟ 3 หมื่นหลัง
PF จับมือพันธมิตร ลุยธุรกิจพลังงานสะอาด พร้อมข้อเสนอผู้สนใจ ติดตั้งโซลาร์รูฟท็อป จำนวน 30,000 หลัง และติดตั้งเครื่องชาร์จรถยนต์ไฟฟ้า 50,000 หลัง ยกระดับการออกแบบตกแต่งสวน โดยนำแนวคิดสวนสวยระดับโลก
PF จับมือพันธมิตรลุยธุรกิจพลังงานสะอาด พร้อมข้อเสนอผู้สนใจ ติดตั้งโซลาร์รูฟท็อป จำนวน 30,000 หลัง และติดตั้งเครื่องชาร์จรถยนต์ไฟฟ้า 50,000 หลัง ยกระดับการออกแบบตกแต่งสวน โดยนำแนวคิดสวนสวยระดับโลก
29 มี.ค. 2565

นายวงศกรณ์ ประสิทธิ์วิภาต กรรมการผู้จัดการ บริษัท พร็อพเพอร์ตี้ เพอร์เฟค จำกัด (มหาชน) หรือ PF เปิดเผยว่า การใช้พลังงานสะอาดมีแนวโน้มเติบโตอย่างมาก ทั้งจากความต้องการของผู้บริโภคที่ให้ความสนใจในการใช้พลังงานสะอาดมากขึ้น และจากการที่หน่วยงานต่างๆ มีนโยบายส่งเสริมและสนับสนุน บริษัทจึงวางแผนขยายเข้าสู่ธุรกิจที่เกี่ยวข้องกับพลังงานสะอาด ได้แก่ “ธุรกิจติดตั้งโซลาร์รูฟท็อปและเครื่องชาร์จรถยนต์ไฟฟ้าในบ้าน” เพื่อรองรับความต้องการของกลุ่มลูกค้า และที่สำคัญคือ การมีส่วนร่วมขับเคลื่อนการใช้พลังงานสะอาด ยกระดับมาตรฐานการอยู่อาศัย ให้เป็นชุมชนที่ประหยัดพลังงาน และมีสภาพแวดล้อมที่ดีอย่างยั่งยืน
โดยทางบริษัทได้ร่วมเป็นพันธมิตรทางธุรกิจกับ บริษัท เอสซีจี รูฟฟิ่ง จำกัด ในการบุกตลาดโซลาร์รูฟท็อป ติดตั้งระบบผลิตไฟฟ้าจากพลังงานแสงอาทิตย์บนหลังคา และร่วมมือกับ บริษัท อีวีโลโม เทคโนโลยีส์ จำกัด ในการติดตั้งเครื่องชาร์จรถยนต์ไฟฟ้าในบ้าน  โดยเริ่มจากการติดตั้งให้กับบ้านเดี่ยวสร้างใหม่ ในโครงการระดับไฮเอนด์แบรนด์ “เพอร์เฟค มาสเตอร์พีซและเลคเลเจ้นด์” และวางเป้าหมายขยายไปยังกลุ่มลูกค้าทั่วไป ครอบคลุมทั้งโครงการบ้านของ พร็อพเพอร์ตี้ เพอร์เฟค รวมถึงชุมชนบริเวณใกล้เคียง และธุรกิจในกลุ่มบริษัท ทั้ง โรงแรม คอมมูนิตี้มอลล์ เพื่อมุ่งสู่การเป็นชุมชนพลังงานสะอาดร่วมกัน
อย่างไรก็ตามพร้อมกันนี้ยังได้รับความร่วมมือจาก ธนาคารไทยพาณิชย์ จำกัด(มหาชน) ในการมอบข้อเสนอพิเศษทางการเงินให้กับผู้ที่สนใจติดตั้ง โดยภายในระยะเวลา 5 ปี วางเป้าหมายการติดตั้งโซลาร์รูฟท็อป จำนวน 30,000 หลัง และ 50,000 หลังสำหรับการติดตั้งเครื่องชาร์จรถยนต์ไฟฟ้าในบ้าน ซึ่งจะช่วยลดการปล่อยก๊าซคาร์บอนไดออกไซด์ได้ถึง 1 ล้านตันCO2”
นอกจากนี้  บริษัทยังได้มีความร่วมมือกับ  “สวนนงนุช” ซึ่งติดอันดับ 1 ใน 10 สวนที่สวยสุดในโลก โดยเป็นครั้งแรกที่จะมีการนำแนวคิดในการออกแบบสวนสวยระดับโลก มาใช้ในการออกแบบสวนในบ้านโครงการ “เพอร์เฟค มาสเตอร์พีซ” และสวนส่วนกลางริมทะเลสาบในโครงการ “เลค รีสอร์ท ราชพฤกษ์ตัดใหม่” ซึ่งเป็นมิติใหม่ของการออกแบบพื้นที่สีเขียวในโครงการและในบ้าน
ขณะที่ความร่วมมือจาก เอสซีจี รูฟฟิ่ง นายธงชัย โสภณ Head of Housing Products Business บริษัท เอสซีจี รูฟฟิ่ง จำกัด เปิดเผยว่า ภาพรวมของการใช้พลังงานหมุนเวียน โดยเฉพาะการผลิตไฟฟ้าจากแสงอาทิตย์ มีศักยภาพการเติบโตได้อีกมาก ปัจจัยสำคัญนอกเหนือจากการมีส่วนในการใช้พลังงานที่เป็นมิตรต่อสิ่งแวดล้อมแล้ว  ยังมีความคุ้มค่าจากการประหยัดค่าไฟสูงสุด 60%  นอกจากนี้ ราคาแผงโซลาร์ในปัจจุบันลดลงถึงจุดที่คุ้มค่าในการลงทุน ทำให้ภาคครัวเรือนสามารถติดตั้งระบบหลังคาโซลาร์และคุ้มทุนได้ในระยะเวลาสั้นลง
สำหรับ พร็อพเพอร์ตี้ เพอร์เฟค ที่ผ่านมามีการเลือกใช้ผลิตภัณฑ์ SCG Green Choice ที่เป็นมิตรต่อสิ่งแวดล้อม และนวัตกรรมเพื่อการอยู่อาศัยของ SCG ที่ช่วยประหยัดพลังงาน ความร่วมมือในครั้งนี้ นอกจากจะร่วมกันเพื่อเป็นส่วนหนึ่งในการขับเคลื่อนการใช้พลังงานสะอาดให้แพร่หลายแล้ว  ยังตอบความต้องการด้านการอยู่อาศัยตามพฤติกรรมของผู้อยู่อาศัยที่เปลี่ยนแปลงไป ทั้งการทำงานที่บ้านที่เพิ่มมากขึ้น หรือรองรับบ้านที่มีการใช้รถยนต์ไฟฟ้าเพื่อชาร์จไฟช่วงกลางวัน ด้วยระบบหลังคาโซลาร์ที่ปลอดภัย สวยงาม พร้อมมาตรฐานการดูแลทั้งกระบวนการจาก SCG
ด้าน นางสาวนิโคล หวู่ ประธานกรรมการบริหาร บริษัท อีวีโลโม เทคโนโลยีส์ จำกัด บริษัทชั้นนำด้านยานยนต์ไฟฟ้าจากสหรัฐอเมริกา เปิดเผยว่า ความร่วมมือในครั้งนี้ นอกเหนือจากการติดตั้งเครื่องชาร์จรถยนต์ไฟฟ้าในบ้านของพร็อพเพอร์ตี้ เพอร์เฟค แล้ว ยังจะร่วมกันทำการตลาดเพื่อขยายเข้าสู่ธุรกิจการติดตั้งเครื่องชาร์จรถยนต์ไฟฟ้าในบ้าน เพื่อสร้างฐานลูกค้ากลุ่มใหม่
โดยทั่วไปแล้วผู้ใช้รถยนต์ไฟไฟฟ้าจะมีการชาร์จไฟที่บ้านมากกว่า 80% อีวีโลโม จึงพร้อมให้บริการด้วยเครื่องชาร์จอัจฉริยะ EVLOMO ELO Series ซึ่งมีจุดเด่นในเรื่องการป้องกันฝุ่นและน้ำ มีความปลอดภัย สามารถเชื่อมต่อ 4G และ Wi-Fi สำหรับการชาร์จจากระยะไกล และยังรองรับทั้งภาษาไทยและภาษาอังกฤษในการแสดงผลบนหน้าจอ  พร้อมกันนี้  อีวีโลโม ยังจะยกระดับมาตรฐานการชาร์จไฟความเร็วสูง ซึ่งมีความจำเป็นอย่างยิ่งต่อการใช้ยานยนต์ไฟฟ้าในประเทศไทย และสร้างเครือข่ายเครื่องชาร์จทั่วประเทศ เพื่อความสะดวกสบายทั้งในบ้านและชุมชน
ธนาคารไทยพาณิชย์ จำกัด (มหาชน) โดย นายสุธีรพันธุ์ สักรวัตร รองผู้จัดการใหญ่ ผู้บริหารสายงานการตลาด กล่าวว่า ธุรกิจพลังงานสะอาดสอดคล้องกับเป้าหมายของธนาคารไทยพาณิชย์ในการสนับสนุนให้ธุรกิจและลูกค้าก้าวไปสู่เศรษฐกิจ-สังคมคาร์บอนต่ำ รวมถึงการบรรลุเป้าหมายการปล่อยก๊าซเรือนกระจกสุทธิเป็นศูนย์ (Net-Zero) ซึ่งเป็นประเด็นที่ทั่วโลกให้ความสำคัญอย่างมากในขณะนี้
“ทั้งนี้ การเชื่อมต่อศักยภาพของพันธมิตรในหลากหลายอุตสาหกรรม เป็นกลยุทธ์สำคัญของธนาคารฯ ซึ่งเรามีความภาคภูมิใจอย่างยิ่งที่ได้รับโอกาสจาก พร็อพเพอร์ตี้ เพอร์เฟค ในการเข้าร่วมเป็นพันธมิตรเพื่อสนับสนุนพลังงานสะอาด ด้วยข้อเสนอพิเศษทางการเงิน อาทิ สินเชื่อ Green Finance ที่ SCB มอบให้แก่ลูกค้า พร็อพเพอร์ตี้ เพอร์เฟค เป็นสินเชื่อบ้านด้วยอัตราดอกเบี้ยพิเศษ ที่มาพร้อมกับสินเชื่อเพื่อการติดตั้งหลังคา Solar roof โดยอัตราดอกเบี้ย Solar roof เป็นอัตราเดียวกันกับสินเชื่อบ้าน” นายสุธีรพันธุ์ กล่าว
ด้านความร่วมมือกับ สวนนงนุช ในการออกแบบตกแต่งสวนในโครงการและในบ้านของ พร็อพเพอร์ตี้ เพอร์เฟค นายกัมพล ตันสัจจา ประธานสวนนงนุช พัทยา เปิดเผยเพิ่มเติมว่า การจัดสวนส่วนกลางในโครงการ “เลค รีสอร์ท ราชพฤกษ์ตัดใหม่”  ซึ่งทาง พร็อพเพอร์ตี้ เพอร์เฟค มีโจทย์ความต้องการให้เป็นเหมือนรีสอร์ท จึงจะเน้นให้เป็นสวนพักผ่อนในสไตล์ไทย ด้วยการเลือกพรรณไม้เมืองร้อนที่มีรูปทรงสวยงาม ดูแลง่าย แต่ให้ประโยชน์ใช้สอยสูงสุด รวมถึงเป็นพรรณไม้ที่ทรงคุณค่า สำหรับการออกแบบตกแต่งสวนในบ้าน “เพอร์เฟค มาสเตอร์พีซ” ซึ่งเป็นบ้านหลังใหญ่และมีพื้นที่สวนขนาดใหญ่  จะเน้นความสวยงามในทุกมุมมอง โดยจัดวางต้นไม้ในแบบ Borrow View ซึ่งบ้านใกล้เคียงยังได้ประโยชน์ด้านความสวยงามร่วมกัน รวมถึงการเลือกใช้ต้นไม้ประจำบ้าน ซึ่งเป็นพรรณไม้ที่มีตำนานอายุ 100 ปีขึ้นไป และเป็นเทรนด์ความนิยมในปัจจุบันด้วย